Ο κανονισμός καταργεί και αντικαθιστά τον κανονισμό (ΕΚ) αριθ. 2062/94, με τον οποίο δημιουργήθηκε το 1994 o Ευρωπαϊκός Οργανισμός για την Ασφάλεια και την Υγεία στην Εργασία (EU-OSHA). Ο κανονισμός προσαρμόζει τους κανόνες που αφορούν τον EU-OSHA, ώστε να λαμβάνουν υπόψη, στο μέτρο του δυνατού, την τριμερή φύση του. Ο EU-OSHA διοικείται από ένα συμβούλιο το οποίο απαρτίζεται από εκπροσώπους: των κυβερνήσεων των χωρών της ΕΕ· των εργοδοτών και των εργαζομένων των χωρών της ΕΕ — κοινωνικών εταίρων, και της Ευρωπαϊκής Επιτροπής. Στόχος Ως ένας από τους αποκεντρωμένους οργανισμούς της ΕΕ, ο EU-OSHA έχει ως στόχο να παρέχει στα θεσμικά και λοιπά όργανα της ΕΕ, στις χώρες της ΕΕ, στους κοινωνικούς εταίρους και σε όσους δραστηριοποιούνται στον τομέα της ασφάλειας και υγείας στην εργασία τα εξής: σχετικές τεχνικές, επιστημονικές και οικονομικές πληροφορίες και εξειδικευμένη εμπειρογνωσία στον τομέα, προκειμένου να βελτιωθεί το περιβάλλον εργασίας όσον αφορά την προστασία της ασφάλειας και της υγείας των εργαζομένων. Ο EU-OSHA αποσκοπεί στην επίτευξη αυτού του στόχου με τους εξής τρόπους: εμπλουτίζοντας και διαδίδοντας γνώσεις· παρέχοντας τεκμηρίωση και υπηρεσίες για λόγους χάραξης πολιτικής, συμπεριλαμβανομένων των ερευνητικών πορισμάτων και διευκολύνοντας την ανταλλαγή γνώσεων μεταξύ των ενδιαφερόμενων μερών σε επίπεδο ΕΕ και σε εθνικό επίπεδο. Καθήκοντα Σεβόμενος πλήρως τις αρμοδιότητες των χωρών της ΕΕ, ο EU-OSHA: συλλέγει και αναλύει τεχνικές, επιστημονικές και οικονομικές πληροφορίες σχετικά με την ασφάλεια και την υγεία στην εργασία στις χώρες της ΕΕ με στόχο τα εξής: τον εντοπισμό κινδύνων και βέλτιστων πρακτικών, καθώς και υφιστάμενων εθνικών προτεραιοτήτων και προγραμμάτων· την παροχή των απαραίτητων στοιχείων στην ΕΕ για τις προτεραιότητες και τα προγράμματα· τη διάδοση των πληροφοριών αυτών στα θεσμικά και λοιπά όργανα της ΕΕ, τις χώρες της ΕΕ, τους κοινωνικούς εταίρους και σε άλλα μέρη που δραστηριοποιούνται στον τομέα· συλλέγει και αναλύει πληροφορίες σχετικά με την έρευνα για την ασφάλεια και την υγεία στην εργασία, καθώς και σχετικά με άλλες συναφείς ερευνητικές δραστηριότητες και διαδίδει τα αποτελέσματα· προάγει τη συνεργασία και την ανταλλαγή πληροφοριών και εμπειριών μεταξύ των χωρών της ΕΕ, συμπεριλαμβανομένης της ενημέρωσης σχετικά με τα προγράμματα κατάρτισης· συμβάλλει στην εφαρμογή μεταρρυθμίσεων και πολιτικών σε εθνικό επίπεδο· συλλέγει και κοινοποιεί σχετικές πληροφορίες από και προς χώρες εκτός ΕΕ και διεθνείς οργανισμούς· παρέχει πληροφορίες για τις μεθόδους και τα μέσα υλοποίησης των προληπτικών δραστηριοτήτων, προσδιορίζει τις ορθές πρακτικές και προωθεί προληπτικές ενέργειες, με ιδιαίτερη προσοχή στα ειδικά προβλήματα των πολύ μικρών, μικρών και μεσαίων επιχειρήσεων· συμβάλλει στην ανάπτυξη των στρατηγικών και των προγραμμάτων δράσης της ΕΕ· θεσπίζει στρατηγική για τις σχέσεις με χώρες εκτός ΕΕ και διεθνείς οργανισμούς· υλοποιεί δραστηριότητες ευαισθητοποίησης και επικοινωνίας και διεξάγει εκστρατείες. Οργάνωση Ο EU-OSHA, ο οποίος εδρεύει στο Μπιλμπάο της Ισπανίας, έχει διοικητικό συμβούλιο και εκτελεστικό συμβούλιο, εκτελεστικό διευθυντή και δίκτυο. Διοικητικό συμβούλιο Το διοικητικό συμβούλιο απαρτίζουν τα εξής πρόσωπα: 1 εκπρόσωπος από κάθε χώρα της ΕΕ· 1 εκπρόσωπος των οργανώσεων των εργοδοτών για κάθε χώρα της ΕΕ· 1 εκπρόσωπος των οργανώσεων των εργαζομένων για κάθε χώρα της ΕΕ· 3 μέλη που εκπροσωπούν την Επιτροπή· 1 ανεξάρτητος εμπειρογνώμονας που διορίζεται από το Ευρωπαϊκό Κοινοβούλιο. Τα κύρια καθήκοντα του συμβουλίου είναι τα εξής: παροχή του στρατηγικού προσανατολισμού του EU-OSHA· έγκριση του εγγράφου προγραμματισμού του EU-OSHA· έγκριση του προϋπολογισμού του EU-OSHA· θέσπιση του εσωτερικού κανονισμού (συμπεριλαμβανομένου εκείνου του εκτελεστικού συμβουλίου), δημοσιονομικών κανόνων, κανόνων για την πρόληψη και τη διαχείριση συγκρούσεων συμφερόντων και στρατηγικής για την καταπολέμηση της απάτης· διορισμός του εκτελεστικού διευθυντή. Εκτελεστικό συμβούλιο Το εκτελεστικό συμβούλιο επικουρεί το διοικητικό συμβούλιο με τους εξής τρόπους: προετοιμάζοντας τις αποφάσεις του· παρακολουθώντας, από κοινού με το διοικητικό συμβούλιο, κάθε συνέχεια στα πορίσματα και τις συστάσεις που προκύπτουν από τις εσωτερικές ή εξωτερικές εκθέσεις ελέγχου και από τις έρευνες της OLAF· συμβουλεύοντας τον εκτελεστικό διευθυντή ως προς την εφαρμογή των αποφάσεων του διοικητικού συμβουλίου, προκειμένου να ενισχύεται η εποπτεία της διοικητικής και δημοσιονομικής διαχείρισης. Εκτελεστικός διευθυντής Ο εκτελεστικός διευθυντής είναι υπεύθυνος για τα εξής: γενική διαχείριση του EU-OSHA και εκτέλεση των καθηκόντων και του προϋπολογισμού του EU-OSHA· κατάρτιση σχεδίου εγγράφου προγραμματισμού που περιέχει πολυετές και ετήσιο πρόγραμμα εργασιών σύμφωνα με τον κανονισμό (ΕΕ) αριθ. 1271/2013 σχετικά με τους δημοσιονομικούς κανόνες που θεσπίζονται από οργανισμούς και φορείς της ΕΕ. Δίκτυο Το δίκτυο του EU-OSHA περιλαμβάνει τα εξής: τα κύρια στοιχεία που συγκροτούν τα εθνικά τριμερή δίκτυα πληροφόρησης, συμπεριλαμβανομένων των εθνικών οργανώσεων των εργοδοτών και των εργαζομένων· τα εθνικά σημεία επαφής (συνήθως την αρμόδια αρχή για την ασφάλεια και την υγεία στην εργασία σε κάθε χώρα της ΕΕ). Προγράμματα εργασιών Το σχέδιο εγγράφου προγραμματισμού διαβιβάζεται στο διοικητικό συμβούλιο για έγκριση και, στη συνέχεια, διαβιβάζεται στην Επιτροπή, το Ευρωπαϊκό Κοινοβούλιο και το Συμβούλιο έως τις 31 Ιανουαρίου κάθε έτους. Το πολυετές πρόγραμμα εργασιών καθορίζει τα εξής: τον συνολικό στρατηγικό προγραμματισμό, συμπεριλαμβανομένων των στόχων· τα αναμενόμενα αποτελέσματα και τους δείκτες επιδόσεων· τον προγραμματισμό των πόρων, συμπεριλαμβανομένων του πολυετούς προϋπολογισμού και των ανθρώπινων πόρων. Το ετήσιο πρόγραμμα εργασιών πρέπει να συμβαδίζει με το πολυετές πρόγραμμα εργασιών και περιλαμβάνει τα εξής: αναλυτικούς στόχους και αναμενόμενα αποτελέσματα, συμπεριλαμβανομένων δεικτών επιδόσεων· περιγραφή των δράσεων που θα χρηματοδοτηθούν, συμπεριλαμβανομένων των μέτρων που έχουν προγραμματιστεί για την ενίσχυση της αποτελεσματικότητας· αναφορά των χρηματοοικονομικών και των ανθρώπινων πόρων που διατίθενται για κάθε δράση· πιθανές δράσεις για τις σχέσεις με χώρες εκτός ΕΕ και διεθνείς οργανισμούς. Αμφότερα τα προγράμματα πρέπει να αποφεύγουν τις επικαλύψεις με το έργο που επιτελούν άλλοι οργανισμοί της ΕΕ. Ο EU-OSHA συνεργάζεται στενά με δύο άλλους τριμερείς οργανισμούς: το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας (Eurofound) και το Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop). Επιπλέον, συνεργάζεται στενά με τη Συμβουλευτική Επιτροπή για την Ασφάλεια και την Υγεία στον Χώρο Εργασίας. Προϋπολογισμός Για κάθε οικονομικό έτος πρέπει να καταρτίζονται προβλέψεις για το σύνολο των εσόδων και των δαπανών του EU-OSHA και να εγγράφονται στον προϋπολογισμό του EU-OSHA. Ο προϋπολογισμός πρέπει να ισοσκελίζεται ως προς τα έσοδα και τις δαπάνες. Το σκέλος των εσόδων περιλαμβάνει τα εξής: συνεισφορά από τον γενικό προϋπολογισμό της ΕΕ· προαιρετικές οικονομικές συνεισφορές από τις χώρες της ΕΕ· δικαιώματα που εισπράττονται από δημοσιεύσεις και τυχόν άλλες υπηρεσίες που παρέχονται από τον EU-OSΗΑ· συνεισφορές χωρών εκτός ΕΕ που συμμετέχουν στο έργο του EU-OSHA. Το σκέλος των δαπανών περιλαμβάνει τα εξής: τις αμοιβές του προσωπικού· τις διοικητικές δαπάνες και τις δαπάνες υποδομής· τα έξοδα λειτουργίας. Αξιολόγηση Έως τις 21 Φεβρουαρίου 2024 και στη συνέχεια ανά πενταετία, η Επιτροπή πρέπει να μεριμνά ώστε να διενεργείται αξιολόγηση για την εκτίμηση των επιδόσεων του EU-OSHA όσον αφορά τους στόχους, την εντολή και τα καθήκοντά του.